CELEX: 32014D0004(01)
Language: hr
Date: 2014-02-06 00:00:00
Title: 2014/427/EU: Odluka Europske središnje banke od 6. veljače 2014. o imenovanju predstavnika Europske središnje banke u Nadzorni odbor (ESB/2014/4)

3.7.2014   
            
            
               HR
            
            
               Službeni list Europske unije
            
            
               L 196/38
            
         ODLUKA EUROPSKE SREDIŠNJE BANKE
   od 6. veljače 2014.
   o imenovanju predstavnika Europske središnje banke u Nadzorni odbor
   
      (ESB/2014/4)
   
   
      (2014/427/EU)
   
   UPRAVNO VIJEĆE EUROPSKE SREDIŠNJE BANKE,
   uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 26. stavke 1., 2. i 5.,
   uzimajući u obzir Odluku ESB/2004/2 od 19. veljače 2004. o donošenju Poslovnika Europske središnje banke (2), a naročito njezin članak 13.b stavak 6.,
   budući da:
   
               (1)
            
            
               Sukladno članku 26. stavku 5. Uredbe (EU) br. 1024/2013, Upravno vijeće imenuje četiri predstavnika Europske središnje banke (ESB) u Nadzorni odbor, od kojih niti jedan ne obavlja dužnosti izravno povezane s monetarnom funkcijom ESB-a.
            
         
               (2)
            
            
               Sukladno članku 26. stavku 2. Uredbe (EU) br. 1024/2013, postupak imenovanja predstavnika ESB-a u Nadzorni odbor poštuje načela ravnopravnosti spolova, iskustva i kvalifikacija.
            
         
               (3)
            
            
               Potrebno je nadopuniti Uredbu (EU) br. 1024/2013 u odnosu na postupak za imenovanje četiri predstavnika ESB-a u Nadzorni odbor, u odnosu na uvjete i postupak za njihovu smjenu te u odnosu na uvjete koji se primjenjuju na osobe koje su imenovane na takve položaje,
            
         DONIJELO JE OVU ODLUKU:
   Članak 1.
   Imenovanje predstavnika ESB-a u Nadzorni odbor
   1.   Četiri predstavnika ESB-a bit će imenovana u Nadzorni odbor između kandidata s ugledom i iskustvom u bankarskim i financijskim pitanjima.
   2.   Njihov mandat traje pet godina i ne može se obnavljati. Odstupajući od ovog pravila, mandat prva četiri predstavnika ESB-a traje između tri i pet godina za početno imenovanje.
   3.   Uvjeti za zapošljavanje četiriju predstavnika ESB-a, osobito u odnosu na njihovu plaću, mirovinu i ostala prava iz socijalne sigurnosti, predmet su ugovora s ESB-om i utvrđuje ih Upravno vijeće na prijedlog Izvršnog odbora.
   4.   Predstavnici ESB-a izvršavaju svoje dužnosti na puno radno vrijeme ili s nepunim radnim vremenom, u skladu s uvjetima njihovih ugovora s ESB-om. Predstavnici ESB-a ne smiju obavljati plaćenu ili neplaćenu djelatnost, osim ako to odobri Upravno vijeće. Nije moguće dati ovlaštenje za djelatnosti koje mogu dovesti do, ili za koje se smatra da mogu dovesti do sukoba interesa s njihovim položajem članova Nadzornog odbora. Posebno ne smiju obavljati nikakve dužnosti za nacionalna nadležna tijela kako je utvrđeno u članku 2. Uredbe (EU) br. 1024/2013.
   5.   Ako predstavnik ESB-a u Nadzornom odboru više ne ispunjava uvjete koji se zahtijevaju za obavljanje njegovih dužnosti, ili ako je proglašen krivim za tešku povredu dužnosti, Upravno vijeće može, na zahtjev Izvršnog odbora, a nakon njegovog saslušanja, odlučiti razriješiti ga s dužnosti.
   6.   Svako slobodno radno mjesto predstavnika ESB-a u Nadzornom odboru bit će popunjeno imenovanjem novih predstavnika u skladu s ovom Odlukom.
   Članak 2.
   Stupanje na snagu
   Ova Odluka stupa na snagu 6. veljače 2014.
   
      Sastavljeno u Frankfurtu na Majni 6. veljače 2014.
      
         
            Predsjednik ESB-a
         
         Mario DRAGHI
      
   
   
      (1)  SL L 287, 29.10.2013., str. 63.
   
   
      (2)  SL L 80, 18.3.2004., str. 33.